**BTI - Case Lise 12 år skole Nivå 0.**

**Nivå 0:**

Lise har gått på samme skole siden 1.klasse, og nå går hun siste året på barneskolen. Hun har alltid vært pliktoppfyllende og flink. Alltid gjort alle lekser, og aldri glemt beskjeder som har vært gitt. Hun har nok vært litt tilbaketrukken overfor andre elever og en litt alvorlig person - men alltid høflig, rettferdig og vennlig overfor både lærere og elever. Lise har hatt ei bestevenninne i klassen siden 3.klasse.

Nå sees hun i økende grad sammen med lillebroren sin på fritiden og på vei til og fra skolen. Broren er 7 år. Det virker som om Lise passer mye på han. Hun har også droppet håndballtreningen. Hun sier hun ikke gidder mer og at det har blitt kjedelig. Lise og bestevenninnen har i mange år vært opptatt med håndball på fritiden.

Læreren til Lise observerer at hun er enda mer tilbaketrukket og stille når andre elever forteller hva de har gjort i helgene, eller hva de skal gjøre fremover. Hun deltar heller ikke på arrangementer som elevene har sammen på kveldene.

Læreren legger også merke til at Lise nå i større grad virker trist og utenfor. Men når hun spør hvordan det står til, så sier Lise at alt er greit og slik det pleier.

Moren og faren til Lise bor sammen. Far jobber i butikk og mor har blitt uføretrygdet det siste året. Det er alltid far som møter til konferansetimer på skolen.

Læreren er bekymret for den forandringen som har skjedd med Lise. Hun undrer seg over hva som er galt, og hvordan hun kan være til hjelp for Lise.

Til diskusjon:

Hva bør læreren gjøre videre?

Finner læreren noen hjelp i handlingsveilderen – eventuelt hva?

Hvem kan læreren drøfte saken med?

Er det grunnlag for bekymring? Hvem avgjør det?

Hva gjør man dersom man ikke er bekymret?

Har skolen noen verktøy som kan brukes i handlingsveilderen på Nivå 0?

Hvordan ta opp bekymringen for Lise med foreldrene? Finnes veiledningsmateriell/verktøy i handlingsveilderen til en slik samtale?

Spesielt om brukermedvirkning nivå 0:

Hva om skolen ikke tar kontakt med foreldrene og far er bekymret for Lises trivsel. Hvilken informasjon har far fått i forhold til hvem han skal henvende seg til, for å drøfte saken utenom foreldresamtale med lærer?

Hvem kan barna/de unge på skolen ta kontakt med hvis de opplever vansker? Hvilken informasjon er gitt om dette? Hva om Lise ikke har noen god kjemi med klasselærer - hvem kan hun kontakte da?